******

**ÜZLETI TERV**

**2016.**

**SZOMHULL**

**Szombathelyi Hulladékgazdálkodási**

**Közszolgáltató Nonprofit Kft.**

# Vezetői összefoglaló

**A SZOMHULL Nonprofit Kft. 2016. évi üzleti tervét a vállalkozás folytatásának elvére alapozva készítettük el.** Azt feltételezzük, hogy a hulladékszállítás volumene kis mértékben növekedni fog, az ebből származó bevétel-növekedés azonban nem nyújt fedezetet költségeink növekedésére. Emiatt **104 millió forintos veszteséggel tervezünk**, ami – az egyszeri tételek hatását kiszűrve – kb. 10 millió forinttal nagyobb a 2015. évi veszteségnél.

**Tervünk legnagyobb kockázata az, hogy valóban alapozhatunk-e a vállalkozás folytatásának elvére.** A hulladékgazdálkodási közszolgáltatás jogi környezete ugyanis ismét gyökeresen átalakult. A változásoknak akár számunkra pozitív következményei is lehetnek, ugyanakkor az is **elképzelhető, hogy ezt a szolgáltatást a jövőben társaságunk nem, vagy nem a jelenlegi tulajdonosi szerkezetben és nem a jelenlegi szervezeti keretek között látja majd el.** A jogszabályok változásából eredő bizonytalanságot, a felmerülő kérdéseket üzleti tervünkben részletesen bemutatjuk.

Mivel a változások várható hatását felmérni és következményeit számszerűsíteni nem tudjuk, **azt feltételezzük, hogy a SZOMHULL Nonprofit Kft. szolgáltatási területe, szolgáltatási díjai nem változnak** 2016-ban, valamint **a SZOVA Zrt-vel kialakított együttműködés rendszere is tovább működik egész évben**. Ezek a feltevéseink és egész üzleti tervünk az új jogszabályok gyakorlati alkalmazásának tapasztalatai alapján az év során felülvizsgálatra, módosításra szorulhatnak

2015. évi eredményünket és likviditásunkat jelentősen javította a közszolgáltatás 2014. évi veszteségének részleges ellentételezésére kapott 86 millió forintos állami támogatás, amelyet 2015. júliusában és novemberében, két részletben kaptunk meg. **2016-ban** ilyen **támogatásra nem számíthatunk, ezért a várható veszteséget tulajdonosunknak, Szombathely Megyei Jogú Város Önkormányzatának kell finanszíroznia.**

## A jogszabályi környezet változása

**A hulladékgazdálkodási közszolgáltatással foglalkozó társaságok az elmúlt két évben folyamatosan jelezték a tevékenységüket felügyelő hatóságoknak és állami szerveknek, hogy a 2012-ben elfogadott szabályozás keretei között a szolgáltatás nem tartható fent.** A szolgáltatási díjak hatóságilag előírt csökkentése és a jelentős költségnövekedést okozó adó jellegű terhek bevezetése olyan pénzügyi terhet ró a tulajdonosokra, amelyet hosszú távon valószínűleg nem képesek és nem is hajlandóak finanszírozni.

Bár **a 2014. évi veszteségek kompenzációjára meghirdetett támogatási lehetőség átmenetileg enyhítette a** pénzügyi **problémákat**, **a szabályozási környezetet** továbbra is a teljes **kiszámíthatatlanság** és a folyamatos változás **jellemezi**.

Már 2015. első félévében kiderült, hogy a korábban kiadott hulladékgazdálkodási közszolgáltatói engedélyek – egy törvénymódosítás miatt – az év végén lejárnak, azokat meg kell újítani. Ezzel kapcsolatban az Országos Környezetvédelmi és Természetvédelmi Főfelügyelőség jelezte, hogy **a SZOVA Zrt. nem fog új közszolgáltatási engedélyt kapni**, mivel nem nonprofit gazdasági társaság.

**A SZOMHULL Nonprofit Kft.** eddig a SZOVA Zrt. közszolgáltatói engedélyére alapozva végezte tevékenységét – ezt a hulladékról szóló törvény lehetővé tette, és véleményünk szerint ma is lehetővé teszi. Azonban, annak érdekében, hogy a hatósági elvárásoknak megfeleljünk, és a közszolgáltatói tevékenységet továbbra is végezhessük, társaságunk **saját jogon igényelt előbb hulladékszállítási engedélyt, majd 2015. decemberében a közszolgáltatói minősítési engedélyt** is megszereztük.

**2015. októberében lehetőség nyílt** a hulladékgazdálkodás 2015. első három negyedévi veszteségére vonatkozó **támogatási igényt benyújtani**. Éltünk ezzel a lehetőséggel, támogatási **igényünket azonban a Földművelésügyi Minisztérium 2015. decemberében kelt határozatában elutasította**, azzal az indokkal, hogy 2015-ben már kaptunk támogatást. Valóban – a 2014. december 20-án meghirdetett lehetőséget kihasználva támogatást kértünk a 2014. évi veszteség ellentételezésére, és ezt 2015. májusában és novemberében, két részletben megkaptuk. Az elutasítás azt jelenti, hogy **a hulladékgazdálkodási közszolgáltatás 2015. évi veszteségét nem kompenzálja az állam.**

Ezek mellett 2015. decemberében az Országgyűlés elfogadta a hulladékról szóló törvény újabb módosítását, amely **tevékenységünk kereteit ismét gyökeresen megváltoztatja**. 2016. április 1-jétől **létrejön egy állami Koordináló Szervezet**. A települések továbbra is kiválaszthatják a közszolgáltatót, akivel azonban már nem az önkormányzat, hanem a Koordináló Szervezet köt majd szerződést. **Ő állítja ki a közszolgáltatási számlákat** és szedi be a díjakat az ügyfelektől, majd a beszedett díjakból **kifizeti a közszolgáltatókat**, az általa megállapított áron. Emellett **dönt az állami támogatások elosztásáról** is.

Az önkormányzatok a jövőben önkéntesen felajánlhatják a hulladékgazdálkodáshoz szükséges eszközeiket a Koordináló Szervezetnek, amely vagyonkezelési szerződés alapján kezeli azokat. **A közszolgáltatóknak tevékenységük folytatásához ismét újabb engedélyt, ezúttal megfelelőségi igazolást kell beszerezniük** a Koordináló Szervezettől – **ennek feltételei jelenleg nem ismertek**.

**Azt, hogy a** 2015. decemberében elfogadott és **2016. áprilisában hatályba lépő változások a gyakorlatban mit jelentenek**, és hogyan hatnak a SZOMHULL Nonprofit Kft. 2016. évi gazdálkodására, **nem tudjuk számszerűsíteni**. **Két alternatívát tartunk elképzelhetőnek** a jövőre nézve:

* A kisebb szolgáltatók kiszorulnak a piacról, **regionális szolgáltatók jönnek létre**. Ezeknek a regionális szolgáltatóknak a veszteségét az állam kompenzálja, annak érdekében, hogy képesek legyenek feladataik ellátására.
* **Az állam saját hatáskörébe vonja a közszolgáltatást**, az önkormányzati tulajdonú közszolgáltatók veszteségét nem kompenzálja, működésüket ezzel ellehetetleníti.

**Az első forgatókönyv megvalósulása a SZOMHULL Nonprofit K**ft. számára akár pozitív kimenetellel, piaci lehetőségeinek bővülésével és **pozíciójának erősödésével is járhat**. **A második forgatókönyv viszont arra kényszerítheti tulajdonosunkat**, Szombathely Megyei Jogú Város Önkormányzatát, **hogy a tevékenység vesztesége miatt a** jelenleg a SZOMHULL Nonprofit Kft. és a SZOVA Zrt. tulajdonában lévő **hulladékgazdálkodási eszközöket az állami Koordináló Szervezetnek adja át –** így mentesülhet a veszteség és a finanszírozási kényszer alól. Mivel a hulladékgazdálkodási feladatokat továbbra is el kell látni, ezek az eszközök várhatóan továbbra is Szombathelyen maradnak, azt azonban, hogy ki és milyen formában üzemelteti azokat, ma még nem tudjuk.

A bizonytalan jogszabályi keretek között **2016. évi üzleti tervünket arra a feltételezésre alapozzuk, hogy a SZOMHULL Nonprofit Kft. továbbra is hulladékgazdálkodási közszolgáltató marad, ezt a tevékenységet egész évben végzi, szolgáltatási területe pedig nem változik az előző évhez képest. A hulladékgyűjtést és ártalmatlanítást alvállalkozóként továbbra is a SZOVA Zrt. fogja végezni, és költségeink meghatározó eleme a SZOVA Zrt. által számlázott alvállalkozói díj lesz.**

Gazdasági környezetünket a termelés és a kereslet növekedése jellemzi. Ezért **2016-ban a keletkező hulladék mennyiségének és árbevételünknek a kismértékű növekedését várjuk.** Folytatjuk a zsákos szelektív hulladékgyűjtés területének kiterjesztését, ami a hulladékhasznosításból származó bevételünket növelheti.

A hulladékszállítási és a közszolgáltatói engedély megszerzésének feltétele volt, hogy társaságunk saját tulajdonú hulladékgyűjtő járművel, vagy egy ilyen jármű üzemeltetési jogával rendelkezzen. Ezért **Szombathely Megyei Jogú Város Önkormányzata társaságunk üzemeltetésébe adott egy** – korábban a SZOVA Zrt. által üzemeltetett – **kukásautót**. Ez a változás költségszerkezetünket módosítja, működési költségeink növekedni fognak, a SZOVA Zrt-nek fizetendő alvállalkozói díj viszont kisebb mértékben növekszik, mint a szállítási volumen.

Mivel nem tudjuk, hogy a számlázás központosítása a gyakorlatban hogyan fog megvalósulni, **azt feltételezzük, hogy a számlázással kapcsolatos költségek továbbra is társaságunkat terhelik, egész évben.**

Összességében úgy gondoljuk, hogy **a kedvező gazdasági környezetnek köszönhetően 2016-ban a SZOMHULL Nonprofit Kft. bevételeit növekednek, de ezzel párhuzamosan költségeink is emelkedni fognak** így tervünkben **104 millió forintos veszteséggel számolunk.**

2015. évi eredményünket jelentősen javította a 2014. évi veszteség kompenzációjára kapott 86 millió forint állami támogatás, amelyet egyéb bevételként számoltunk el. **2016-ban** állami **támogatással nem számolunk.**

# Tevékenységek

A SZOMHULL Nonprofit Kft. jelenleg 50 vidéki településsel és Szombathely Megyei Jogú Város Önkormányzatával áll szerződéses kapcsolatban**. A 2015. év során és az év végén lejárt közszolgáltatási szerződéseket meghosszabbítottuk.** Annak, hogy szolgáltatási területünket esetleg tovább bővítsük, a SZOVA Zrt. rendelkezésére álló gépállomány kapacitása is korlátot szab.

**2015-ben** az ügyfélkörünkbe tartozó **négy** legnagyobb **vidéki település önkormányzata tulajdonrészt szerzett társaságunkban**. Ez lehetővé teszi számukra, hogy közbeszerzési eljárás lefolytatása nélkül kössenek szerződést velünk. Év végén **további négy település jelezte, hogy ők is szeretnének részesedést vásárolni, és közülük kettő a törvénymódosítás után is megerősítette ezt a szándékát.** Mivel a tulajdonos önkormányzatok várhatóan továbbra is társaságunkat bízzák meg a hulladékszállítással, **ez hozzájárulhat piaci pozíciónk stabilizálásához és erősítéséhez.**

Jogi szempontból az előző évhez képest **jelentős változást jelent, hogy a hulladékgazdálkodási közszolgáltatást** már nem a SZOVA Zrt. engedélyére alapozva, hanem **saját közszolgáltatói minősítési engedélyünk alapján végezzük**. Az engedély megszerzése érdekében Szombathely Megyei Jogú Város Önkormányzata 2015. októberében a SZOMHULL Nonprofit Kft. üzemeltetésébe adott egy hulladékgyűjtő autót. Ez azt jelenti, hogy bár a feladatok zömét továbbra is a SZOVA Zrt látja majd el alvállalkozóként**, lesznek olyan tevékenységek, amelyeket saját erőből is meg tudunk majd oldani**. A gépkocsi üzemeltetés szükségessé tette a létszám bővítését, egy gépkocsivezető és egy rakodó alkalmazását – őket a SZOVA Zrt. állományából vettük át.

Az áprilisban hatályba lépő változások kapcsán a szakmai hírekben számos feltételezés megjelent már. Van olyan elképzelés, hogy a hulladékgazdálkodási közszolgáltatással kapcsolatos ügyfélszolgálati feladatokat a kormányablakok veszik át. Úgy gondoljuk azonban, hogy mind a szolgáltatásnyújtással, mind a számlázással kapcsolatos alapadatok és információk társaságunknál állnak rendelkezésre. Emiatt **az ügyfélszolgálati létszám változásával nem számolunk**, legfeljebb azzal, hogy a feladat jellege átalakul: a számlák kiállítása helyett **adatot kell majd szolgáltatnunk a Koordináló Szervezetnek a számlázáshoz** és a közszolgáltatói teljesítmények elszámolásához.

# Bevételek

**2015-ben** a közszolgáltatásból származó **bevételeink** jelentősen, **kb. 60 millió forinttal emelkedtek az előző évhez képest.** A növekedés mértéke a bejelentéses hulladékszállításnál volt a legnagyobb, de a rendszeres szolgáltatások, a hulladékhasznosítás és az illegális lerakók megszüntetéséből származó bevételünk is emelkedett. Mivel áraink nem változtak, **a bevétel növekedése a hulladékszállítási volumen növekedésének volt köszönhető**. Ezt részben szolgáltatási területünk bővülése eredményezte.

2016. évi üzleti tervünkben azzal számolunk, hogy **bevételeink növekedése folytatódik azonban a növekedés jóval kisebb lesz az előző évinél**. A növekedés mérséklődésének egyik oka az, hogy **szolgáltatási területünk további bővülésével nem számolunk**. A termelés és a fogyasztás növekedése becslésünk szerint viszont 1-3%-kal növelheti a rendszeres és bejelentéses szállításból származó bevételeinket.

Bevételeink növelése érdekében kezdeményeztük, hogy **a települési önkormányzatok a hulladékszállítási szerződéssel nem rendelkező háztartásokat szólítsák fel szerződéskötésre**, mivel a hulladékszállítás kötelezően igénybe veendő közszolgáltatás. Tapasztalataink kedvezőek, azokon a településeken, ahol megtörtént a felszólítás, növekedett az ügyfélszám.

Szombathelyen **folytatjuk a házhoz menő szelektív gyűjtés kiterjesztését** a családi házas övezetekben. Az év elejétől **két újabb városrészt vontunk be a rendszerbe**. Ennek köszönhetően **a hasznosítható szelektív hulladék mennyisége várhatóan** 8%-kal, **100 tonnával emelkedik**. Árbevételünkben azonban ez a növekedés nem fog jelentkezni, mert információink szerint a szelektív hulladékon belül legnagyobb arányt képviselő **PET palackok értékesítéséhez kapott állami támogatás** 80 Ft/kg-ról 65 Ft/kg-ra **csökken** – ezért a hulladékhasznosítás bevétele érdemben nem fog növekedni.

**A hulladékgazdálkodási közszolgáltatás 2016. évi tervezett bevétele 936 millió forint, ami 21 millió forinttal magasabb a 2015. évi bevételnél.**

# KÖltségek

Továbbra is **a SZOVA Zrt. alvállalkozói teszik ki a hulladékgazdálkodási közszolgáltatás költségeinek döntő hányadát**. A várhatóan növekvő szállítási volumen az alvállalkozói költségek emelkedését okozza. A költségnövekedés egy részét ellensúlyozza, hogy a szállítási igények egy részét az Önkormányzattól üzemeltetésre átvett kukásautóval magunk is képesek leszünk ellátni. 2015-ben a SZOVA Zrt. önköltségei kedvező alakulásának köszönhetően a szerződésben rögzített alvállalkozói díjaiból kedvezményt adott társaságunk számára. A várható önköltség-növekedés miatt 2016-ban ennek a kedvezménynek a csökkenésével számolunk, így **az alvállalkozói költségek számításunk szerint 14 millió forinttal emelkedhetnek az előző évhez képest.**

Költségeink között **megjelennek az üzemeltetésre átvett kukásautóval kapcsolatos költségek**: üzemanyag, karbantartás, alkatrész, biztosítás, gépjármű-adó és a személyi jellegű ráfordítások növekedése. Éves szinten 4 millió forint üzemanyag-költséggel és 1 millió forint karbantartási költséggel számolunk.

**A szelektíven gyűjtött hulladék válogatásának költsége** várhatóan 7%-kal, 1,5 millió forinttal **magasabb lesz az előző évinél**. A költségnövekedést az okozza, hogy a szelektíven gyűjtött hulladék mennyisége nő, a válogatás díja pedig 2015. második félévében 25 Ft/kg-ról 31 Ft/kg-ra emelkedett.

A számlázással kapcsolatos két legjelentősebb költségtétel **a postaköltség és a bankköltség**. A növekvő volumennek és bevételnek köszönhetően várhatóan ezek a költségek is **emelkednek, 0,5-0,5 millió forinttal**.

Mivel szolgáltatási területünk nem változott, a lakosonkénti 100 forintos a közszolgáltatói **felügyeleti díj összege változatlanul 12 millió forint lesz**.

**A személyi jellegű ráfordítások becslésünk szerint a 2015. évi összeg másfélszeresére növekednek**. Ennek részben az az oka, hogy dolgozóink létszáma 2015-ben két fővel növekedett, részben pedig az, hogy **2016. január 1-jétől** további **két főt** – egy gépkocsivezetőt és egy rakodót – **átvettünk a SZOVA Zrt-től**.

# Üzemi eredmény

2015-ben a SZOMHULL Nonprofit Kft. üzemi eredménye előzetes kalkulációnk szerint ~7 millió forint veszteség lesz. A működésből származó veszteségünk 93 millió forint volt, de ennek jelentős részét ellentételezi a 2014. évi veszteség kompenzációjára kapott 86 millió forintos állami támogatás. **2016-ban a tervezett üzemi veszteségünk 104 millió forint.** Kiszűrve a 2015-ben kapott állami támogatás eredményt javító hatását, ez kb. 10 millió forintos veszteség-növekedést jelent az előző évhez képest.

# Likviditás

**2015-ben a SZOMHULL Nonprofit Kft. likviditását a Szombathely Megyei Jogú Város Önkormányzata által teljesített 106 millió forintos pótbefizetés és a 2014. évi veszteség kompenzációjára kapott 86 millió forintos állami támogatás biztosította.** Ezeknek köszönhetően alvállalkozói számláinkat és egyéb kötelezettségeinket határidőre teljesíteni tudtuk. A 2015. évi veszteség miatt ismét szükség lesz tőkehelyzetünk rendezésére. A**z Önkormányzatnak** a 2015. évi veszteség alapján előzetes számításunk szerint veszteségpótlásként ~7 **millió forint befizetésével kell megemelnie saját tőkénket 2016-ban, előző évi beszámolónk elfogadását követően.**

Üzleti tervünk szerint **tevékenységünk továbbra is veszteséget termel**, kiadásaink meghaladják majd bevételeinket. Likviditási tartalékkal nem rendelkezünk. Emiatt **várható, hogy 2016. második félévében likviditási problémáink keletkeznek**. Ez elsősorban azt jelenti, hogy a SZOVA Zrt. alvállalkozói számláit csak késve, több részletben tudjuk majd kiegyenlíteni.

A hulladékról szóló törvény új rendelkezéseinek hatályba lépése tovább ronthatja helyzetünket, mivel **azok a bevételek, amelyek eddig közvetlenül bankszámlánkra folytak be az ügyfelektől, a jövőben a Koordinációs Szervezethez érkeznek**, és ő utalja majd tovább az általa megállapított összeget társaságunknak – valószínűleg költségei levonása után.

Az állami szervek ügyintézési gyakorlatának eddigi tapasztalataiból kiindulva ez azt jelenti, hogy 2016. második negyedévétől kezdődően az eddigieknél **később jutunk hozzá bevételeinkhez. Az is kérdéses, hogy milyen összegű lesz ez a bevétel.** Egyrészt, az új szabályozásból kiolvasható a közszolgáltatási díjak regionális vagy országos egységesítésére irányuló elképzelés, másrészt nem tudjuk, hogy a Koordináló Szervezet milyen alvállalkozói díjakat ismer majd el, hiszen ő lesz jogosult az alvállalkozói díjak meghatározására is – tehát **bevételeink összege is változhat**. Ez a változás akár pozitív is lehet, hiszen a szombathelyi közszolgáltatási hulladékszállítási díjak országos összehasonlításban a legalacsonyabbak között vannak.

**Számolni kell azzal, hogy 2016. végén ismét tulajdonosi segítségre, tagi kölcsönre lehet szükségünk ahhoz, hogy fizetőképességünket megőrizzük**. Bár elképzelhető, hogy jövőre ismét lehet veszteségkompenzációra egyedi támogatást igényelni, eddigi tapasztaltunk az, hogy a kérelmek átfutási ideje nagyon hosszú, kimenetele pedig kérdéses – emiatt a 2016. évi likviditásunkat befolyásoló **állami támogatással megalapozottan nem számolhatunk.**

# Összegzés

**A jelenlegi jogszabályi környezetben a hulladékgazdálkodási közszolgáltatásra vonatkozó megalapozott üzleti tervet készíteni nem lehet. Úgy gondoljuk, hogy az első negyedévben jelentős változások nem várhatóak, az előző évihez képest kis mértékben növekvő bevétellel és ezzel párhuzamosan növekvő költségekkel és növekvő veszteséggel számolhatunk. 2016. áprilistól kezdődően olyan változások lépnek hatályba, amelyek hatása ma nem látható és nem számszerűsíthető.**

**A SZOMHULL Nonprofit Kft. üzleti tervében egész évre a jelenlegihez hasonló körülményeket feltételeztünk. Ez alapján társaságunk 2016. évi tervezett árbevétele 936.477 ezer forint, tervezett üzemi és adózás előtti eredménye 103.694 ezer forint veszteség.**

Szombathely, 2016. január 31.

Puklér Géza

ügyvezető